## El Consell autoritza un conveni de col·laboració amb la Universitat Miguel Hernández d’Elx en matèria de participació ciutadana

*** Este acord permetrà desenrotllar tasques de foment, investigació i divulgació vinculades a la participació ciutadana
* Presidència de la Generalitat destina 25.000 euros per a sufragar les activitats i gastos de funcionament**

El Ple del Consell ha autoritzat la subscripció d’un conveni de col·laboració entre Presidència de la Generalitat i la Universitat Miguel Hernández d’Elx per al foment de les activitats de les universitats públiques de la Comunitat Valenciana en matèria de participació ciutadana durant l’exercici 2025, per import de 25.000 euros.

L’objectiu d’este conveni és dur a terme activitats relacionades amb el foment, la investigació, el desenrotllament i la divulgació de tasques de participació ciutadana. En concret, estes activitats pretenen avaluar, de manera global, el procés de pressupostos participatius de la Generalitat en 2022, especialment pel que fa a la seua fase d’execució, però també en relació amb els aspectes vinculats amb la participació ciutadana i la normativa existent en el període de realització, així com la seua adaptació al marc actual.

D’esta manera, s’analitzarà la informació disponible sobre els pressupostos participatius de 2022 i la seua normativa; s’estudiaran els projectes que van resultar guanyadors en eixe procés i el seu nivell d’execució; i s’aportaran propostes específiques de millora per part de l’equip cientificotècnic responsable del projecte.

Amb la finalitat de vetlar pel compliment i desenrotllament de les actuacions arreplegades en este conveni es constituirà una comissió mixta de seguiment i control, formada per tres representants de cada una de les entitats firmants. Esta comissió s’encarregarà d’impulsar les accions necessàries per a la correcta execució de l’acord.

Mitjançant este conveni, tant la Generalitat com la Universitat Miguel Hernández posen de manifest el seu interés i voluntat de col·laborar en el foment de les activitats dedicades a la investigació i a la promoció de la participació ciutadana en les entitats locals i associatives de la Comunitat Valenciana.

Fecha: 05/08/2025